AfriForum en Lyttelton-polisiestasie stryk taalprobleme uitLyttelton-polisiestasie in Centurion Foto: Google Earth Tydens ŉ vergadering wat Dinsdag plaasgevind het, het die Lyttelton-polisiestasie AfriForum tevrede gestel dat maatreëls in plek is om te verseker dat probleme met meertalige dienslewering by die stasie iets van die verlede is. Dit volg nadat Ernst Roets, adjunk uitvoerende hoof van AfriForum, op 7 Januarie 2014 ŉ klag by die nasionale polisiekommissaris gelê het omdat lede, wat by hierdie stasie in Centurion aan diens was, geweier het om sy verklaring oor ŉ misdaad-insident in Afrikaans te aanvaar. Senior SAPD-lede verbonde aan die Lyttelton-polisiestasie het AfriForum die versekering gegee dat al die klagtes in ŉ ernstige lig beskou word en met volhoubare oplossings reggestel is om te verhoed dat die publiek weer met ŉ soortgelyke situasie gekonfronteer word. Die stappe sluit in dat: AfriForum het ook aangebied om betrokke te raak by polisiestasies en gemeenskapspolisiëringsforums wat inligting of hulp met taalkwessies benodig. Volgens Alana Bailey, adjunk uitvoerende hoof van AfriForum wat verantwoordelik is vir taalkwessies, is dit verblydend dat die polisiestasie so vinnig en doeltreffend op die klagtes gereageer het. “Die positiewe samewerking is ŉ voorbeeld vir ander staatsinstellings van hoe goeie dienslewering moet plaasvind,” het sy gesê. Intussen gaan AfriForum steeds voort met ŉ veldtog om inligting te versamel oor taalprobleme wat ondervind word wanneer die polisie se noodnommer, 10111, geskakel word. AfriForum het ook hier ervaar dat diens slegs in Engels beskikbaar was toe die nommer geskakel is. Die probleem word in ŉ ernstige lig beskou, aangesien dit hier oor ŉ nasionale nooddiens gaan en alle lede van die publiek nie noodwendig Engels kan praat nie. Enigeen wat soortgelyke probleme tydens ŉ oproep aan 10111 ervaar het, word versoek om die inligting aan AfriForum deur te gee deur ŉ vorm op die webwerf in te vul, of dit aan [email protected] te stuur. AfriForum onderneem om die klagtes onder die nasionale kommissaris van polisie se aandag te bring en so gou as moontlik ook volhoubare oplossings daarvoor te probeer vind.